6de verdagte vas ná moord op akteur | Netwerk24
6de verdagte vas ná moord op akteur
Deur Christiaan du Plessis 19 Augustus 2018 19:14
'n Sesde verdagte is in verband met die moord op die akteur, Dumisani Masilela, in hegtenis geneem.
Masilela is verlede jaar in Thembisa aan die Oos-Rand in 'n kaping dood.
Dumi Masilela Foto: Channel24
Hy het die rol van Sifiso in die sepie Rhythm City vertolk. Vroeër daardie jaar is hy en die Muvhango-aktrise, Simphiwe Ngema, getroud.
Die polisie het vasgestel dat ses persone by die moord betrokke was. Vier verdagtes is verlede jaar in hegtenis geneem en 'n vyfde verdagte is in 'n rooftog dood.
Luidens 'n verklaring deur die polisie sal die sesde verdagte, 'n 34-jarige man, op 20 Augustus in die landdroshof in Benoni verskyn. Die verdagte sal na verwagting by die verhoor van sy beweerde makkers aansluit wat in die hooggeregshof in Pretoria vanaf 8 tot 19 Oktober sal plaasvind.
Luidens die verklaring word al die verdagtes met verskeie motorkapings verbind.
Lt.genl. Deliwe de Lange, Gauteng se provinsiale polisiekommissaris, het in die verklaring die span wat by die inhegtenisname van die verdagtes betrokke was, bedank.
"Die suksesvolle inhegtenisname vanweë 'n deeglike ondersoek sal daartoe bydra dat ernstige misdade waardeur Gauteng in die gesig gestaar word, verminder."